## Turisme promociona la Comunitat Valenciana davant de més de 130 operadors turístics i mitjans de comunicació de Polònia

*** Durant la fira s’ha oferit una degustació realitzada per xefs de la Comunitat Valenciana amb estrela Michelin i pel guanyador de la millor tapa de la Comunitat Valenciana 2024
* El director general de Turisme destaca que l’objectiu de Turisme CV és “aprofitar el potencial d’este mercat, que és un emissor dinàmic i amb bones expectatives de creixement”**

Turisme Comunitat Valenciana, en col·laboració amb el Consell de Cambres de la Comunitat Valenciana i la Confederació Empresarial d’Hostaleria i Turisme de la Comunitat Valenciana (Conhostur), promocionen a Varsòvia l’oferta turística de la Comunitat Valenciana davant de més de 130 operadors turístics i mitjans de comunicació de Polònia.

En concret, este dimecres s’ha organitzat un esdeveniment promocional que ha inclòs un taller de treball en el qual empreses valencianes han pogut mostrar l’oferta de servicis de la Comunitat Valenciana davant de 110 operadors turístics de Polònia.

Després d’este taller, s’ha celebrat una presentació de la destinació Comunitat Valenciana, en la qual ha participat el director general de Turisme, José Manuel Camarero, juntament amb el director de l’Oficina Espanyola de Turisme a Varsòvia, Claudio José Andrade, a més de representants del Consell de Cambres de la Comunitat Valenciana i de Conhostur, i de l’ambaixador d’Espanya a Polònia, Ramiro Fernández.

En la presentació de destinació han participat, a més dels 110 operadors turístics que han pres part en el taller, més 20 prescriptors de mitjans de comunicació de Polònia.

El director general de Turisme ha declarat que “la Comunitat Valenciana és una destinació diversa, que aposta per la qualitat i que busca l’excel·lència en l’atenció al turista”. A més, ha remarcat que “som molt conscients de la importància de complir amb els objectius de desenvolupament sostenible i amb les exigències d’un turista cada dia més informat i conscienciat, per això estem aplicant totes les ferramentes necessàries per a aconseguir-ho”.

José Manuel Camarero també ha destacat que l’any passat van visitar la Comunitat Valenciana un total de 290.400 turistes procedents de Polònia, xifra que suposa un 2,8 % de la quota de mercats internacionals, i ha assenyalat que l’objectiu de Turisme CV és “aprofitar el potencial d’este mercat, que és un emissor dinàmic i amb bones expectatives de creixement”.

A més, Camarero ha explicat que “tenim una relació molt especial i anys d’experiència amb mercats com el britànic, francés, belga o alemany”, però el nostre objectiu és “diversificar els nostres mercats emissors i aprofitar el creixement que està tenint Polònia”.

**Promoció de la gastronomia**

Després de la presentació de l’oferta turística de la Comunitat Valenciana, s’ha oferit una degustació realitzada per xefs de la Comunitat Valenciana amb estrela Michelin, a més del guanyador de la millor tapa de la Comunitat Valenciana 2024.

En concret, els xefs que han elaborat les diferents tapes són María José Martínez, del Restaurant Lienzo de València; Miquel Barrera, del Restaurant Cal Paradís, de Vall d’Alba, a la província de Castelló; Cristina Figueira, del restaurant El Xato a la Nucia, a la província d’Alacant; i David Sandín, del Restaurant Sant Francesc, 52 d’Alcoi, guanyador de la millor tapa de la Comunitat Valenciana 2024.

Fecha: 05/06/2024